Poul Nyrup Rasmussen (S), 1998-12-02:
Nej, det er netop forskellen mellem SF og os, hr. Holger K. Nielsen, det er forskellen.
Det, jeg sagde under valgkampen til Venstre, var: Vi vil ikke være med til at afskaffe efterlønnen.
Vi vil ikke være med til at forhøje efterlønsalderen.
Der kommer et efterlønsbevis.
Og jeg sagde: Nu må den megen diskussion og usikkerhed om efterlønnens fremtid, om den eksisterer eller ej, bringes til ophør.
Vi må have ro om efterlønnen.
Og så gjorde vi det efter valget, hr. Holger K. Nielsen, at vi gik til vores politiske modstandere og oppositionen her og sagde: Hvem vil være med til at indgå en politisk aftale, der sikrer efterlønnens fremtid?
Og det er præcis det, vi har opnået.
En del af finanslovaftalen er, at nu står der seks partier, et, to, tre, fire, fem, seks partier bag efterlønnens fremtid, og jeg ville så gerne have set, at SF, Enhedslisten og Dansk Folkeparti også ville være med.
Det, vi har opnået, er det, der kunne opnås, hr. Holger K. Nielsen: at efterlønnen er sikret, og at danskerne, der lever op til betingelserne, kan gå på efterløn som 60-årige - der er stærke motiver indbygget til at man kan vente, til man er 62 år - derudover at der er et efterlønsbevis på vej nu, som går i gang her i starten af det nye år, og derudover at det kan betale sig at gå lidt ned i tid, fordi man får en bedre efterløn end før.
Det er det, der er resultaterne, det er det, jeg har lovet.
Det vil jeg også sige til hr. Thulesen Dahl
: Vi har lovet, at folk kunne gå på efterløn som 60-årige.
Det har vi holdt.
Vi har lovet, at der kom et efterlønsbevis.
Det har vi holdt.
Vi har lovet, at der kom en delefterløn, der var bedre
end den, vi havde før, så folk kunne gå ned i tid.
Det har vi holdt.
Vi har lovet, at der var nogle økonomiske motiver, så man kunne blive lidt længere på arbejdsmarkedet, hvis man havde overskud til det.
Det har vi holdt.
Vi har ikke sagt noget om, hvorvidt skatterne vil blive ændret.
Det har vi også holdt.
Det tror jeg hr. Thulesen Dahl vil være enig med mig i.
Men ærlig talt, det er jo ikke sådan under en valgkamp, at det, man ikke siger noget om, kan man ikke røre ved.
Det er sådan under en valgkamp, i en politisk kamp, hvor man har en modstander, og hvor man siger: Det vil jeg være med til; det vil jeg ikke være med til, at det står man selvfølgelig ved og omsætter det i praksis, så langt man overhovedet kan bagefter.
Og det er det, vi har gjort nu.
Vi har taget den politiske mulighed i Folketinget, og vi har gjort det, der var det eneste ansvarlige at gøre: at langtidssikre efterlønnen med det bredest mulige politiske flertal bag os.
Og det mener jeg er det bedste svar, man overhovedet kan give.
For, hr. Thulesen Dahl, det, vi bør sige til befolkningen nu - og det håber jeg vi kan enes om, det kan de seks partier i hvert fald enes om, og jeg så gerne, at andre var med - er: Nu er der skabt ro om efterlønnen fra det danske Folketing.
Nu har vi skabt en efterløn, der er langtidsholdbar både for den enkelte og for samfundet, og som tager højde for de mange nye, der kommer ud på arbejdsmarkedet, og de mange ældre
; en ordning, der i øvrigt passer til mennesker på arbejdsmarkedet, så man ikke bare skal vælge mellem 0 og 37 timer, men kan gå lidt ned i tid og få en økonomistøtte fra samfundet, så man kan få det til at hænge sammen.
Det er menneskeligt.
Det er ordentligt.
Og det lever op til det, der er blevet sagt under valgkampen.
Jeg tror, der er andre partier, der har større problemer med det, der blev sagt under valgkampen, end vi har, f.eks. hr. Thulesen Dahls.
Hermed sluttede spørgsmålet.